Lisa 1
raamlepingu nr 2-2/24/176-1 juurde

Tehniline kirjeldus
Täiendavad tervishoiuteenused Kaitseressursside Ametile Tartus

Kaitseressursside Amet (amet) vajab alates 01.01.2025 kutsealuse, kaitseväekohustust võtta sooviva isiku, asendusteenistuja, reservasendusteenistuja ja reservis oleva isiku terviseseisundi hindamiseks vajalike täiendavate eriarstide läbivaatuste ja terviseuuringute tegemiseks tervishoiuteenuse pakkujat Tartu linnas. Kutsealused, kaitseväekohustust võtta sooviva isikud, asendusteenistujad, reservasendusteenistujad ja reservis olevad isikud suunatakse täiendavatele läbivaatustele ja terviseuuringutele terviseseisundi hindamist tegeva arsti poolt.

1.	Täiendavad arstlikud läbivaatused ja terviseuuringud terviseseisundit hindava arsti suunamisel asukohaga Tartu linnas.

1.1.	Täiendavad arstlikud läbivaatused ja terviseuuringud võivad olla näiteks psühhiaatrilised uuringud, psühhiaatri vastuvõtt, MRT uuringud, röntgenülesvõtted, kardioloogia, neuroloogia jms.

1.2.	Teenuse osutamise asukoht peab asuma Tartu linnas.

1.3.	Täiendavale arstlikule läbivaatusele või terviseuuringule suunamist kinnitab ameti poolt suunatud isikule antud paberkandjal saatekiri. Kui lepingu täitmise käigus saab tellija digitaalse saatekirja võimekuse, lepitakse selle kasutusele üleminek kokku poolte vahel.

1.4.	Täiendavale arstlikule läbivaatusele või terviseuuringule suunatud isiku eriarsti või terviseuuringu aeg lepitakse kokku teenuse osutaja registratuuri(de) telefonil. 

1.5.	Ametil ei ole teada kindlat isikute arvu, keda täiendavale arstlikule läbivaatusele või terviseuuringule suunatakse, kuna suunamine toimub vastavalt tegelikule vajadusele.

1.6.	Täiendava arstliku läbivaatuse või terviseuuringu teostaja peab uuringule suunatud isiku tuvastama ID-kaardi, passi või juhiloa alusel ning kontrollima/veenduma, millis(t)ele uuringu(te)le isik suunatud on.

1.7.	Kõik täiendavad arstlikud läbivaatused ja terviseuuringud peavad olema teostatud õigusaktides tervishoiuteenuse osutamisele kehtestatud nõuete kohaselt. Täiendavate arstlike läbivaatuste ja terviseuuringute teostaja tagab, et tal on olemas teenuse osutamiseks õigusaktidega nõutavad tegevusload, registreeringud vmt. Teenuse osutajal peab olema teenuse osutamiseks ja tööde teostamiseks vajalik tehniline aparatuur, seadmed, nõuetele vastavad ruumid jms ning pädevad isikud. 

1.8.	Täiendava arstliku läbivaatuse või terviseuuringu teostaja edastab tulemused Tervise infosüsteemi 7 päeva jooksul arvates täiendava arstliku läbivaatuse või terviseuuringu tegemisest.